UP Corona Update: यूपी में कोरोना से ठीक होने की दर 96.10 प्रतिशत, संक्रमण दर 1% से भी कम, 2,287 नए मामले आए
उत्तर प्रदेश सरकार ने शनिवार को दावा किया कि मुख्यमंत्री योगी आदित्यनाथ के कोरोना कर्फ्यू लगाने के फैसले से प्रदेश में मरीजों के ठीक होने की दर 96.10 प्रतिशत को पार कर गई है।
लखनऊ। उत्तर प्रदेश सरकार ने शनिवार को दावा किया कि मुख्यमंत्री योगी आदित्यनाथ के कोरोना कर्फ्यू लगाने के फैसले से प्रदेश में मरीजों के ठीक होने की दर 96.10 प्रतिशत को पार कर गई है। सरकार के मुताबिक संक्रमण दर (कुल जांचे गए नमूनों के अनुपात में संक्रमित) में भी भारी कमी आई है और अब यह एक प्रतिशत से भी कम यानी 0.8 प्रतिशत रह गई है।यहां जारी आधिकारिक बयान के मुताबिक कोरोना वायरस के संक्रमण को रोकने के लिए योगी आदित्यनाथ सरकार की टेस्ट, ट्रेस और ट्रीट (परीक्षण,पहचान और इलाज)की रणनीति बेहद कारगर साबितहो रही है और प्रदेश में रोजाना कोविड-19 के मामले तेजी से कम हो रहे हैं,जबकि नए मामले आने का औसत बहुत कम रह गया है।उत्तर प्रदेश सरकार द्वारा जारी बयान के अनुसार कोरोना वायरस से संक्रमण के आंकड़ों में रोज गिरावट आ रही है, पिछले 24 घंटों में संक्रमण के 2,287 नए मामले आए हैं, जबकि ठीक होने वालों की संख्या 7902 है। बयान के मुताबिक प्रदेश में कोरोना वायरस के उपचाराधीन मरीजों की कुल संख्या 46,201 रह गई है जिनमें से 26,187 मरीज गृह पृथकवास में हैं।बयान के मुताबिक प्रदेश में अब तक कुल 16 लाख 21 हजार 743 लोगों ने कोरोना को मात देकर संक्रमण से मु‍क्ति पाई है। प्रदेश में कोविड-19 जांच में संक्रमण की दर 0.8% रह गई है, जबकि संक्रमण मुक्त होने की दर (कुल मरीजों में ठीक हुए मरीजों का प्रतिशत)96.10 तक पहुंच गई है।सरकार के मुताबिक कोरोना के खिलाफ आक्रामक परीक्षण की रणनीति के तहत पिछले 24 घंटों में 3,30,289 नमूनों की जांच गई। इसमें 1,54,000 नमूनों की जांच आरटी-पीसीआर पद्धति से की गई । प्रदेश में अब तक कुल चार करोड़ 87 लाख 56 हजार 628 नमूनों की जांच की जा चुकी हैं।प्रदेश में अब तक 34 लाख 24 हजार 355 लोगों को कोविड-19 टीके की दोनों खुराक दी जा चुकी है जबकि एक करोड़ 42 लाख 43 हजार 355 लोगों को टीके की पहली खुराक दी गई है। सरकार ने बताया कि 18 से 44 आयु वर्ग के 18 लाख 22 हजार 374 लोगों को टीकाकारण हुआ है। गौरतलब है कि एक जून से योगी सरकार प्रदेश के सभी 75 जिलों में 18 से 44 वर्ष के लोगों के लिए टीकाकरण अभियान शुरू करने जा रही है। उत्तर प्रदेश अपर मुख्य सचिव स्वास्थ्य अमित मोहन प्रसाद ने कहा कि पिछले 24 घंटे में कोविड संक्रमण के 2,287 नए मामले सामने आए हैं। इस दौरान 7,902 लोग डिस्चार्ज हुए। सक्रिय मामलों की संख्या घटकर 46,201 रह गई है। रिकवरी 96.1% हो गई है। 24 घंटे में 157 कोविड मरीजों की मृत्यु हुई है। अब तक 1,42,43,355 लोगों को वैक्सीन की पहली डोज़ दी गई है। 34,24,355 लोगों को वैक्सीन की दूसरी डोज़ दी गई। अब तक कुल मिलाकर 1,76,66,710 डोज़ लगाई जा चुकी है। 18 से 45 साल के 18,22,374 लोगों को पहली डोज़ लगाई जा चुकी है।